**ОБРАЗЛОЖЕЊЕ**

**IУСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразумаизмеђу Владе Републике Србије и Владе Републике Турске о сарадњи у области иновација у напредним технологијама, садржан је у члану 99. став 1. тачка 4) Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Потврђивање Споразума између Владе Републике Србије и Владе Републике Турске о сарадњи у области иновација у напредним технологијама представља акт од посебног значаја за развој билатералних односа, унапређење технолошке сарадње и јачање позиције Републике Србије у области иновација и нових технологија.

Имајући у виду блиске пријатељске и традиционално добре односе између две државе, као и обострану заинтересованост за унапређење сарадње у стратешки важним областима, попут иновација, дигиталне трансформације, вештачке интелигенције, биотехнологије, чисте енергије и сајбер безбедности, потврђивањем овог споразума стварају се предуслови за институционализовану, уређену и континуирану сарадњу.

Споразум предвиђа заједничке пројекте, стручне размене, успостављање лабораторија и истраживачких центара, као и сарадњу у оквиру стартап екосистема, уз могућност конкретних финансијских и инфраструктурних подршки. Његовим ступањем на снагу, Република Србија добија приступ додатним ресурсима и знању, као и потенцијално новим улагањима у области високих технологија и иновација.

**III ОСНОВНИ ПРАВНИ ИНСТИТУТИ И ПОЈЕДИНАЧНА РЕШЕЊА**

Члан 1. Закона прописује да се потврђује Споразумизмеђу Владе Републике Србије и Владе Републике Турске о сарадњи у области иновација у напредним технологијама**,** који је потписан у Београду, дана 7. септембра 2022. године у оригиналу на српском, турском и енглеском језику.

Члан 2. Закона садржи текст Споразума у оригиналу на српском језику.

Члан 3. Закона прописује да предметни закон ступа на снагу осмог дана од дана објављивања у „Службеном гласнику Републике Србије – Међународни уговори”.

**IV ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ СПОРАЗУМА**

За спровођење предметног акта нису потребна финансијска средства.